Lars Kramer Mikkelsen (S), 2002-04-16:
Det er en genfremsættelse af et forslag, som Socialdemokratiet ikke kunne støtte sidst, det blev fremsat, og det kan vi da heller ikke i dag.
Ikke langt fra Christiansborg står Frihedsstøtten her midt i København til minde om stavnsbåndets ophævelse.
Nu i dag behandler vi så et forslag fra regeringens parlamentariske grundlag, nemlig Dansk Folkeparti, der ønsker - godt nok på et andet område - at genindføre stavnsbåndet.
Vi synes, det var godt, at stavnsbåndet blev ophævet, og vi ønsker ikke at etablere et nyt på det her område.
I argumentationen for forslaget nævnes det, at det specielt er nordiske statsborgere, der er årsag til mangelen på læger i Danmark, for det er der jo.
Det nævnes, at primært nordmænd og svenskere skulle vælge Danmark som uddannelsessted og efter endt uddannelse drage hjem for at arbejde.
Nogle af dem drager oven i købet for tidligt hjem, eller meget tidligt hjem.
I Socialdemokratiet er vi glade for, at det har været muligt at opnå aftaler med andre nordiske lande, således at unge danskere kan drage ud og uddanne sig, ligesom vi også mener, det er positivt, at unge skandinaver kan komme til Danmark og uddanne sig.
Lige netop på det område, vi behandler i dag, placerer vægtskålen sig anderledes end på andre områder.
Det er nemlig sådan, at der kommer flere skandinaver til Danmark og uddanner sig på det her studium, fordi det er lettere at blive optaget, end der er danskere, der drager ud og uddanner sig.
Så lige præcis på dette ene felt er der, om jeg så må sige, en negativ konto for Danmarks vedkommende.
Det er vores opfattelse, at for mange af disse unge, der optages på danske universiteter, dropper ud.
Deri er vi enige.
Der er for mange, der dropper ud, og folk dropper ud ganske tidligt i forløbet.
Det er også vores fornemmelse, at det ikke er muligt at få pladserne fyldt op, fordi man trods alt er kommet for langt i uddannelsen.
Det er ikke muligt bare at springe på
midt i forløbet eller på det tidspunkt i forløbet, hvor pladserne bliver ledige.
Nye studerende kan ikke følge med.
Det kunne vi jo passende få ministerens svar på: Er det det, der er problemet, eller er der muligheder for, at man kan justere på studieforløbet eller gøre et eller andet for at få disse pladser fyldt op?
Der er efter Socialdemokratiets opfattelse meget grund til at se på, hvorfor disse unger dropper ud af uddannelsen.
Der er grund til at lede efter mulige løsninger på de problemer, og dem vil Socialdemokratiet meget gerne medvirke til at se på.
Er der forklaringer i studiemiljøet, opbygningen af studiet osv.?
Vi tror, at det i langt højere grad er her, der skal gøres en indsats.
Vi mener, som det har været nævnt i forslaget, at der er himmelvid forskel på lægeuddannelsen og uddannelsen som pilot i forsvaret, hvor en ansættelseskontrakt underskrives og en tjenestepligt accepteres.
Her kan ganske enkelt ikke drages sammenligninger.
Socialdemokratiet kan under ingen omstændigheder støtte dette beslutningsforslag, men vi deltager gerne i eventuelle initiativer, der kan fastholde flere unge på lægestudiet, således at flere gennemfører studiet, for det er der behov for.
Så vi venter på initiativer fra regeringen.
Jo, men dér var det, at jeg i min ordførertale og også i mit svar fra før prøvede at sige, at der jo på den samlede konto for Danmarks vedkommende med hensyn til uddannelser i udlandet er mange danskere, der tager ud og uddanner sig i udlandet, og lige præcis på dette ene felt, nemlig i forhold til lægestudiet, er det sådan, at der har vi, om jeg så må sige, en negativ balance.
Der er færre danskere, der rejser ud, end der er skandinaver, som kommer til Danmark og uddanner sig.
Men på en række andre uddannelser rejser danskere til udlandet og uddanner sig på de andre nordiske landes bekostning.
Der er flere danskere, der rejser ud, end omvendt, så det er ikke den aftale, der er problemet.
Problemet er i virkeligheden at kigge på, hvad det er, der gør, at de studerende på lige præcis lægestudiet ikke kan fastholdes og ikke gennemfører deres uddannelse.
Vi håber og forventer, at ministeren tager nogle initiativer, som kan gøre, at man kan fastholde nogle flere studerende.
Det er vi også trygge ved at ministeren vil kigge på, det har ministeren sagt, og det tror vi kan hjælpe.
Så løsningen er ikke at forsøge at tvinge folk til at blive længere på studiet eller blive herhjemme og arbejde i 7 år, så de dermed er stavnsbundet i 15 år.